Poliisin mukaan nuoren oireilu voi ilmetä rikoksina, päihteiden käyttönä tai muuna itsetuhoisena käytöksenä.

Itä-Uudenmaan poliisin ennalta estävän toiminnan ryhmän mukaan on tärkeää, että nuorelta kysytään kuulumisia ja myös vastaus kuunnellaan ajan kanssa. Kuvituskuva. Pentti Vuosaari

Itä-Uudenmaan poliisin ennalta estävän toiminnan ryhmä julkaisi sosiaalisessa mediassa päivityksen, jossa kehotetaan kysymään lähipiirin nuorilta kuulumisia.

Poliisin mukaan jouluna moni muistaa ja käy tervehtimässä lähipiirinsä vanhuksia, mutta nuoret saattavat jäädä unholaan.

”Koska olet viimeksi pysähtynyt kysymään omalta nuoreltasi tai joltain tutulta nuorelta, että mitäs sinulle kuuluu? Olisiko meillä aikuisilla joulun pyhinä aikaa pysähtyä kuuntelemaan myös nuoren vastaus”, Itä-Uudenmaan poliisi kysyy päivityksessään.

Poliisin mukaan nuoren oireilu voi ilmetä rikoksina, päihteiden käyttönä tai muuna itsetuhoisena käytöksenä.

Ennalta estävän toiminnan parissa pitkään työskennellyt vanhempi konstaapeli Tiina Kuosa kertoi some-päivityksessä eräästä mieleen jääneestä keskustelustaan näin:

"Eniten mieleeni on jäänyt yhden 16-vuotiaan pojan vastaus, kun kyselin hänen kuulumisiaan. "On tää vittu kornia, että kyttä on eka joka kysyy mitä mulle kuuluu" Olin aika sanaton ja vastasin, niin, minä haluaisin oikeasti kuulla, kuinka sinulla menee? Nuori miehen alku alkoi kertoa kuulumisiaan ja siinä samassa saatiin hoidettua asiallisesti myös ne viralliset asiat, mitä oli hoidettavana".